Константин Фофанов
Замря гърма далеч…

Превод от руски: Георги Мицков, —

chitanka.info

Замря гърма далеч. Животът пак е рай.

        Градината в роса ухае.

В лазурното небе от край до край

        гирлянда на дъга сияе.

Усеща се дъха на свежа резеда.

        По храстите прелитат птици.

Гърми неясен гръм над златните бърда

        със грохота на колесници.

Все още влага по дърветата блести

        със освежителна прохлада.

В тревата жабата, изплашена почти,

        се скри зад близката ограда.

По мокрото шосе в блещукащ шал

        печална циганка се връща.

Търговците крещят и с гъгнеща печал

        тъгуваща шарманка им отвръща.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.